Diari Oficial de la Generalitat Valenciana


Sumari del DOGV 9255, del 13-01-2022 (2021/12663)

RESOLUCIÓ de 15 de desembre de 2021, del conseller d'Economia Sostenible, Sectors Productius, Comerç i Treball, per la qual s'aproven els criteris avaluables i els mínims exigibles per a considerar un projecte d'interés per a la Comunitat Valenciana en l'exercici 2022.
-----------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9255

Data del DOGV
:   13-01-2022

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2021/12835


Data del document
:   15-12-2021

Organisme emissor
:   Conselleria d'Economia Sostenible, Sectors Productius, Comerç i Treball

Tipus de document
:   Resolució

Correcció d'errades

 Descriptors 

:   * Conselleria d'Economia Sostenible, Sectors Productius, Comerç i Treball
    * administració local
    * cooperació administrativa
    * legislació
    * inversió
    * economia industrial

RESOLUCIÓ de 15 de desembre de 2021, del conseller d'Economia Sostenible, Sectors Productius, Comerç i Treball, per la qual s'aproven els criteris avaluables i els mínims exigibles per a considerar un projecte d'interés per a la Comunitat Valenciana en l'exercici 2022. [2021/12199]  
Fets  
La Llei 19/2018, de 13 de juliol, de la Generalitat, d'acceleració de la inversió a projectes prioritaris (LAIP), publicada en el DOGV número 8339, de data 16 de juliol, contempla en l'article 2.2 que la direcció general amb competències en matèria d'internacionalització, anualment i abans de l'1 de gener de l'exercici corresponent, traslladarà a la Comissió Permanent d'Inversions una proposta de criteris avaluables en el marc de la contribució al compliment dels objectius de desenvolupament sostenible aprovats per Nacions Unides i de la legislació aplicable vigent, així com la puntuació mínima exigible perquè els projectes puguen qualificar-se com a projectes prioritaris d'inversió per a la Comunitat Valenciana.  
Reunida aquesta comissió el 14 de desembre, analitzada l'esmentada proposta i les aportacions posteriors dels seus membres, va acordar elevar el llistat definitiu a la persona titular de la conselleria amb competència en matèria de sectors productius i internacionalització, per a la seua aprovació mitjançant resolució, i posterior publicació en el Diari Oficial de la Generalitat Valenciana.  
Analitzada la proposta i atenent el que s'ha exposat, resolc:  
  
Primer  
Aprovar els criteris avaluables i els mínims exigibles per a considerar un projecte d'interés per a la Comunitat Valenciana en l'exercici 2022, que s'acompanyen a aquesta resolució.  
  
Segon  
Ordenar la publicació dels criteris en el Diari Oficial de la Generalitat Valenciana.  
  
València, 15 de desembre de 2021.- El conseller d'Economia Sostenible, Sectors Productius, Comerç i Treball: Rafael Climent González.  
  
  
  
Criteris avaluables mínims per a considerar un projecte d'interés per a la Comunitat Valenciana en l'exercici 2022  
  
Els projectes objecte de valoració seran aquells que es dirigisquen a recuperar i desenvolupar sosteniblement els sectors productius i de serveis en la Comunitat Valenciana.  
La sol·licitud haurà de realitzar-se per l'empresa que durà a terme l'activitat econòmica.  
Amb caràcter general, perquè un projecte siga considerat com a prioritari haurà de ser sostenible econòmicament, socialment i mediambientalment i complir amb un dels requisits següents:  
a) Generar deu o més llocs de treball amb contracte indefinit a jornada completa.   
b) Realitzar una inversió en actius fixos, excloent-ne els immobiliaris, per import igual o superior a 600.000 €.  
Aquests requisits es reduiran a la meitat en cas que els projectes es desenvolupen en els municipis de la Comunitat Valenciana amb major risc de despoblació.  
A més d'aquest requisit general, es procedirà a avaluar el valor afegit dels projectes a la Comunitat Valenciana d'acord amb els criteris objectius que a continuació s'estableixen en el marc del regulat en la mencionada llei.   
Els criteris de valoració i la seua ponderació seran els següents:  
  
  
  
Ítem Puntuació màxima  
A. Desenvolupament tecnològic i innovació 100 punts  
B. Desenvolupament i vertebració territorial 50 punts  
C. Recuperació i foment de sectors tradicionals 50 punts  
D. Sectors estratègics i intensius en coneixement i tecnologia i serveis de les cures 50 punts  
E. Generació d'ocupació 100 punts   
F. Promoció de la inclusió social 50 punts  
G. Igualtat i conciliació 50 punts  
H. Impuls de la transició ecològica i la sostenibilitat ambiental 100 punts  
I. Pràctiques o polítiques de responsabilitat social i altres criteris ODS Nacions Unides 50 punts  
  
  
La puntuació mínima per a ser considerat projecte prioritari d'inversió és de 120 punts.   
Serà obligatori puntuar en els apartats F, G, H i I. Per a les empreses que estiguen obligades legalment a tindre un pla d'igualtat s'exceptua l'obligatorietat de puntuar en l'apartat G.   
D'acord amb l'article 2 de la Llei d'acceleració de la inversió a projectes prioritaris, el compliment d'aquests criteris es justificarà mitjançant un informe detallat de les mesures que s'han d'instaurar, acompanyat d'una declaració responsable per a implantar-lo i mantenir-lo per un període no inferior a tres anys, com també d'una temporalització de cadascuna d'aquestes mesures i una descripció dels indicadors de compliment.   
El punt d'Acceleració a la inversió farà seguiment sol·licitant periòdicament un informe detallat de les mesures que s'han d'instaurar per part del sol·licitant. Si a través d'aquesta justificació periòdica s'observara que es deixen de complir els criteris que van portar al projecte a ser declarat com a prioritari es procedirà a la revocació d'aquesta qualificació. Així mateix, si des de qualsevol departament de la GVA s'observen contradiccions que porten a jutjar que el projecte no compleix les estimacions previstes en el moment de la sol·licitud es podrà citar la persona o entitat sol·licitant per a justificar aquesta deficiència, i en cas que siga certa, es revocarà la qualificació com a projecte prioritari.  
  
A. Desenvolupament tecnològic i innovació (màxim 100 punts)  
A.1. Grau de maduresa de la tecnologia (Technology Readiness Levels) que s'incorpora o utilitza:  
- projectes que utilitzen tecnologies madures o disponibles (TRL8-TRL9): 30 punts  
- projectes que utilitzen tecnologies incipients o d'avantguarda (TRL 4-TRL7): 40 punts  
- projectes que desenvolupen una nova tecnologia des de la seua idea bàsica fins a la prova de concepte (TRL 5-EPR 3): 50 punts  
A.2. Tecnologia que es desenvolupa com a conseqüència de la implantació en el territori de la Comunitat Valenciana.   
- El projecte se centra en el desenvolupament d'una tecnologia genèrica, que es pot concretar després en múltiples projectes per al desenvolupament d'un producte o servei nou o millorat: 50 punts.  
- El projecte se centra en el desenvolupament d'un producte o servei nou o millorat basat en una tecnologia el grau de maduresa de la qual es troba en algun dels 9 nivells: 30 punts.   
  
B. Desenvolupament i vertebració territorial (màxim 50 punts)  
Municipis beneficiaris del Decret pel qual es regula la línia específica del Fons de cooperació municipal per a la lluita contra el despoblament dels municipis de la Comunitat Valenciana, vigent cada any.  
  
Resolució de 5 d'agost de 2021, de la Presidència de la Generalitat, sobre l'assignació de la línia específica del Fons de cooperació municipal per a la lluita contra el despoblament dels municipis de la Comunitat Valenciana corresponent a cada entitat beneficiaria.  
  
C. Recuperació i foment de sectors tradicionals (màxim 50 punts)  
  
Si el projecte es dirigeix a sectors com el calçat, ceràmic, metall-mecànic, tèxtil, joguet, marbre, fusta-moble-il·luminació, químic, automoció i plàstic, envasos i embalatges, arts gràfiques, agroalimentari o serveis auxiliars associats al desenvolupament o impuls d'aquests sectors (serveis logístics o energètics): 50 punts.  
D. Sectors estratègics i intensius en coneixement i tecnologia i serveis de les cures. (50 punts)  
a) Activitats intensives en coneixement: codis 09; 19; 21; 26; 51; 58; 59; 60; 61; 62; 63; 64; 65; 66; 69; 70; 71; 72; 73; 74; 75; 78; 79 i 90 del sistema de classificació de les activitats econòmiques de la Unió Europea.  
Per a més informació:   
https://ec.europa.eu/eurostat/cache/metadata/Annexes/htec\_esms\_an8.pdf   
b) Activitats intensives en tecnologia: codis 21 i 26 per alta tecnologia; codis 20 i del 27 al 30 per mitjana-alta tecnologia.  
Per a més informació:  
https://ec.europa.eu/eurostat/cache/metadata/Annexes/htec\_esms\_an3.pdf   
c) Projectes dirigits a sectors de serveis socials i serveis de les cures  
  
E. Generació d'ocupació (màxim 100 punts)   
Es valorarà el nombre de persones treballadores amb contractes indefinits a jornada completa. En cada tram, es podrà computar fins a un 25% dels contractes la jornada dels quals no siga completa, establint el seu valor equivalent de dedicació plena (EDP).  
- d'11 a 25 persones: 40 punts  
- de 26 a 50 persones: 60 punts   
- de 51 a 99 persones: 80 punts  
- de 100 persones o més: 100 punts   
Aquests requisits es reduiran a la meitat en cas que els projectes es desenvolupen en els municipis de la Comunitat Valenciana amb major risc de despoblació.  
  
F. Promoció de la inclusió social (màxim 50 punts)  
Es valorarà el compromís de l'empresa d'emprar en plantilla persones compreses en els col·lectius amb dificultats d'accés al mercat laboral, tals com:  
- persones amb un grau de discapacitat igual o superior al 33%  
- joves desocupats de 16 a 30 anys;  
- immigrants;  
- dones;  
- minories ètniques;  
- dones víctimes de violència de gènere;  
- persones desocupades majors de 45 anys;  
- joves de 16 a 25 anys, provinents del sistema de protecció, que participen en programes de preparació per a la vida independent, així com aquells que en els dos anys anteriors a la presentació de la sol·licitud, hagen complit alguna mesura judicial derivada de la responsabilitat penal de les persones menors d'edat;  
- persones en situació o risc d'exclusió social, així com les regulades en la normativa vigent en matèria d'inserció sociolaboral;  
- persones trans;  
- persones que formen una família monoparental;  
- persones desocupades de llarga durada;  
- contractació fins a un 5%: 20 punt;  
- contractació superior al 5% i inferior al 10%: 30 punts;  
- contractació igual o superior al 10% i inferior al 20%: 40 punts;  
- contractació igual o superior al 20%: 50 punts;  
En el cas de contractacions a persones amb diversitat funcional només es valorarà quan se supere el mínim legal exigible.   
  
G. Igualtat i conciliació en l'àmbit laboral o coresponsabilitat (màxim 50 punts)   
Els projectes no hauran de vulnerar en cap cas el principi de no discriminació per raó de sexe, raça, origen ètnic, religió, conviccions, edat o orientació sexual, i hauran de facilitar, o almenys no impedir, l'accessibilitat per a les persones discapacitades.  
- Existeix un pla d'igualtat d'oportunitats implantat, s'acredita mitjançant la publicació en el Registre de Convenis Col·lectius (RegCon) o en el butlletí oficial que corresponga territorialment (cas d'empreses constituïdes que reinverteixen en la Comunitat Valenciana) i està visat pel centre directiu de l'Administració de la Generalitat amb competència en matèria de dona o validació o distintiu similar d'una altra administració pública competent: 50 punts  
- Existeix un pla d'igualtat d'oportunitats implantat, s'acredita mitjançant la publicació en el Registre de Convenis Col·lectius (RegCon) o en el butlletí oficial que corresponga territorialment (cas d'empreses constituïdes que reinverteixen a la Comunitat Valenciana): 30 punts  
  
- Es compromet a implantar un pla d'igualtat d'oportunitats: 15 punts  
- Existeix un pla de diversitat aprovat o alguna pràctica en aquest àmbit reconeguda per institucions o entitats: 15 punts  
Aquest compromís només es valorarà en cas que l'empresa no estiga obligada legalment a fer-ho.  
  
H. Impuls de la transició ecològica i la sostenibilitat ambiental (màxim 100 punts)   
- Si el projecte empresarial:   
1. Utilitzarà energies renovables, mesures que afavorisquen la reducció del consum energètic, consum net d'aigua o d'altres recursos naturals: 40 punts.  
2. Utilitzarà materials d'origen renovable, reciclats, biodegradables o reutilitzarà o reciclarà els mateixos, incloent-hi sistemes de reutilització d'aigua: 40 punts.  
3. Implementarà un sistema per a la reducció dels residus, abocaments, emissions i contaminació: 40 punts.  
4. Si promou l'adaptació als impactes ocasionats pel canvi climàtic: 50 punts. Indicadors:   
- Evita o minimitza l'erosió del sòl i de la costa,  
- Millora i manteniment de la biodiversitat i recursos forestals.  
- Si l'empresa disposa d'un pla de mobilitat sostenible per als seus treballadors: 20 punts.  
- Si l'empresa disposa d'un sistema de transport eficient (etiqueta 0 i eco): 30 punts.  
- Si l'empresa certifica els seus productes o serveis amb l'etiqueta ecològica comunitària: 30 punts.  
- Si l'empresa implanta un sistema de gestió mediambiental:   
- Empreses certificades amb la norma ISO 14495: 40 punts.  
- Empreses inscrites en el registre europeu EMAS o empreses certificades amb la norma. 50856: 50 punts  
- Si l'empresa promou en la seua activitat global la neutralitat de carboni o el màxim d'aproximació a ella: 50 punts. Indicadors:   
- L'empresa disposa d'una estratègia de neutralitat climàtica;  
- L'empresa participa en projectes de compensació de la petjada de carboni;  
- L'empresa compensa les seues emissions amb crèdits de carboni adequats i verificats, i transferits al fons de compensació estatal.  
  
I. Pràctiques o polítiques de responsabilitat social i altres criteris associats als objectius de desenvolupament sostenible aprovats per Nacions Unides (màxim 50 punts).  
- Els resultats del projecte promouen la salut, seguretat o una societat justa: 25 punts.  
- Els resultats del projecte promouen la traçabilitat dels materials utilitzables: 25 punts.  
- El projecte incorpora criteris ètics, socials, ambientals, de transparència, així com processos d'obertura de dades i iniciatives de reutilització, com a polítiques o pràctiques de responsabilitat social al procés de presa de decisions d'inversió, de manera complementària als tradicionals criteris financers de liquiditat, rendibilitat i risc: 25 punts.